Karina Lorentzen (SF), 2008-11-06:
Alle kender avisoverskrifterne for de begivenheder, jeg nævner her.
SF's budskab er klart: Det vil vi ikke finde os i; det skal høre op; det vil vi stoppe.
SF har vist initiativ til at stoppe uroligheder og opgør flere gange.
Kort tid efter skærpede regeringen så sin indsats; den kom noget sent, men vi har jo også et ordsprog, der siger: Bedre sent end aldrig.
Vi har aldrig set så mange uroligheder som i de sidste år.
Det er et problem, der i den grad er vokset frem under den her regering, som oven i købet har slået sig op på en klar og en konsekvent retspolitik.
Konsekvent, det må man sige ja til; vi har skærpet straffene for snart sagt stort og småt - men klar, det tror jeg ikke; det har ikke hjulpet en døjt.
Tværtimod har vi set større og større problemer med bander, skyderier og ungdomskriminalitet, og under den her regering har vi set, hvordan volden bare er blevet grovere og grovere.
Nu er det pludselig ikke usædvanligt at se en bil med skudhuller i eller folk, som går rundt i skudsikre veste.
Regeringen har siddet på deres hænder i 7 år, når det kommer til den massive og forebyggende indsats.
Hvor har regeringens gode initiativer været henne, når det kommer til at gøre noget ved at forhindre optaget til banderne?
Regeringen har tilsyneladende kun et slidt svar: politi og straffe.
Regeringen har i hvert fald ikke mig bekendt fremlagt nogen initiativer, som kan bremse de mange hundrede nye bandeaspiranter, som står klar i kulissen og venter på at blive medlemmer af en bande, som igen er klar til at overtage narko- eller prostitutionsmarkeder, selv om regeringen allerede har sat 30 af de gamle fast.
Jeg synes, at statistikkerne taler deres tydelige sprog.
De skal bremse de kriminelle, der er uden for pædagogisk rækkevidde, det er jeg meget enig i, men vil regeringens forslag om udvidede adgange til at aflytte nemmere kunne stoppe tilgangen til banderne?
Det tror jeg næppe.
Jeg er utryg, når AK81 hverver unge på nettet i hundredvis eller unge helt ned til 15-års-alderen.
Jeg er utryg, når unge mennesker hærger rundt i gaderne ved nattetide bevæbnet med benzin og lightere.
Jeg er utryg, når vold blandt unge i den her regerings tid er fordoblet.
Jeg er utryg, når pigers kriminalitet er vokset med næsten 80 pct.
Vi står med et problem, fordi regeringen er kommet for sent i gang.
Det her problem går ikke over af sig selv.
Det kan ikke slukkes med politi.
Der skal en helt anden retspolitik til end regeringens - som er meget selvtilfreds med sin egen indsats over for bander - for så længe der er narkomarkeder, prostitution og mulighed for hvidvaskning af penge og meget mere, så vil der være grobund for bander og opgør om det samme.
SF vil sætte ind over for årsagerne til kriminalitet.
Der er et indlysende behov for at se problemerne i et helhedsperspektiv, og SF vil gerne, at der laves en grundig national handlingsplan, som skal bekæmpe den organiserede kriminalitet i alle dens former.
Vi vil, at alle aktører skal inddrages for at bidrage til en helhedsorienteret plan, som skal forhindre, at organiseret kriminalitet for alvor får rod i Danmark.
Vi vil med handlingsplanen sikre, at politiet kan det, de skal, vi vil sikre, at de sociale myndigheder har fokus på de unge, som er i risikozonen for at blive de mest hardcore kriminelle.
Vi skal sørge for, at alle unge får en chance for at uddanne sig og blive beskæftigede.
Frafaldet på ungdomsuddannelserne er vokset også i den her regeringsperiode, og der er over 500 børn, som årligt er fraværende i skolesystemet i meget lange perioder.
Hvad laver de?
Hvorfor nedlægges gadeklubber, når man ved, at gadeorienteret livsstil er en risikofaktor i forhold til kriminalitet?
Regeringen har svigtet sit ansvar, og den svigter det endnu en gang, hvis den ikke fremlægger en plan, der indeholder andet end at banke udsatte familier i hovedet med en dummebøde på 5.000 kr. for deres børns hærværk for at lære dem ansvar.
SF er ikke uenig i, at forældre skal tage ansvar, det skal de, men nogle af de allermest udsatte kan ikke, og så må vi lære dem det og ikke hovedløst straffe og gøre en svær situation værre.
Det er altså ikke nogen simpel opgave, for problemet er ikke simpelt.
Problemet kan kædes sammen med alle former for kriminalitet som menneskehandel, narkohandel, prostitution og hvidvask af penge.
Det er derfor pinedød nødvendigt, at vi indkalder et bredt forum af eksperter.
Vi skal have en plan, der holder, en plan, der virker, en plan, der sætter en stopper for organiseret kriminalitet, en plan, der sætter ind med en stor palet med redskaber til både det hårde politimæssige og det bløde forebyggende, som regeringen har forsømt og borgerne nu betaler en utryghedspris for.
SF er klar, men er regeringen klar til at gøre det, det kræver?